b'\n_START_ARTICLE_\nNatrijev sulfid\n_START_SECTION_\nStruktura\n_START_PARAGRAPH_\nNatrijev sulfid ima antifluoritno strukturo. To pomeni, da mesta manj\xc5\xa1ih fluoridnih ionov F\xe2\x81\xbb v fluoritu (CaF\xe2\x82\x82) sedajo  ioni Na\xe2\x81\xba, mesta ve\xc4\x8djih ionov Ca\xc2\xb2\xe2\x81\xba pa ioni S\xc2\xb2\xe2\x81\xbb. Sol v vodi disociira. Vsebnost ionov S\xc2\xb2\xe2\x81\xbb v raztopini je majhna, ker je sulfid premo\xc4\x8dna baza, da bi lahko koeksistiral z vodo.\n_START_SECTION_\nUporaba\n_START_PARAGRAPH_\nNatrijev sulfid se uporablja predvsem v proizvodnji lesne celuloze po Kraftovem postopku._NEWLINE_V procesu \xc4\x8di\xc5\xa1\xc4\x8denja odpadnih voda se uporablja kot absorbent kisika in sredstvo za obarjanje te\xc5\xbekih kovin. V fotografiji se uporablja za toniranje \xc4\x8drno-belih fotografij, v tekstilni industriji za beljenje in sredstvo za odstranjevanje \xc5\xbevepla in klora in v usnjarski industriji za \xc5\xbeveplanje taninskih strojil. V kemi\xc4\x8dni industriji se uporablja kot sredstvo za sulfoniranje in sulfometiliranje. Uporablja se tudi za vulkaniziranje gume, proizvodnjo \xc5\xbeveplovih barvil in drugih kemi\xc4\x8dnih spojin, flotacijo rud, predelavi nafte in sredstvo za odstranjevanje dlak po apnenju \xc5\xbeivalskih ko\xc5\xbe v usnjarnah.\n_START_SECTION_\nVarnost\n_START_PARAGRAPH_\nNatrijev sulfid je, podobno kot natrijev hidroksid, zelo alkalen in lahko povzro\xc4\x8di opekline na ko\xc5\xbei. S kislinami burno reagira, pri \xc4\x8demer se spro\xc5\xa1\xc4\x8da zelo strupen vodikov sulfid.'